BJP के कद्दावर नेता मनोज सिन्हा गाजीपुर में कैसे हारे? पढ़ें- इनसाइड स्टोरी  
गाजीपुर में काम नहीं आई बीजेपी की रणनीति 
कद्दावर नेता मनोज सिन्हा को हार का सामना करना पड़ा 
पिछली सरकार में मंत्री थे मनोज सिन्हा
लोकसभा चुनाव में बीजेपी ने प्रचंड जीत दर्ज की. उत्तर प्रदेश में भी पार्टी का प्रदर्शन शानदार रहा और 62 सीटों पर कब्जा जमाया. यूपी से पार्टी के सभी दिग्गज नेता लोकसभा में पहुंचने में कामयाब रहे, लेकिन तमाम दिग्गजों की जीत से ज्यादा चर्चा एनडीए-1 की सरकार में मंत्री रहे मनोज सिन्हा (Manoj Sinha) की हार की हुई. प्रचार के दौरान वाराणसी में पीएम मोदी ने कहा था कि चुनाव में 'केमिस्ट्री के आगे गणित' फेल हो जाता है, लेकिन वाराणसी से सटे गाजीपुर में यह केमिस्ट्री काम नहीं आई और गणित भारी पड़ गया. बीजेपी बड़े अंतर से गाजीपुर की सीट गठबंधन के हाथों हार गई. पीएम मोदी के संसदीय क्षेत्र वाराणसी से सटी 4 लोकसभा सीटें हैं. पूरब में चंदौली, पश्चिम में मछली शहर, दक्षिण में मिर्जापुर और उत्तर में गाजीपुर. इस बार लोकसभा चुनाव में बीजेपी ने इनमें से तीन सीटों पर जीत हासिल की, लेकिन गाजीपुर सीट पर हार का सामना करना पड़ा.  
बीजेपी के कद्दावर नेता मनोज सिन्हा (Manoj Sinha) गठबंधन के बसपा उम्मीदवार अफजाल अंसारी से 119,392 मतों से चुनाव हार गए. दरअसल, गाजीपुर सीट पर गठबंधन का गणित इतना मजबूत था कि भाजपा की केमिस्ट्री उसे तोड़ नहीं पाई. हालांकि केमिस्ट्री ने अपना काम किया, मगर वह उतनी कारगर नहीं थी कि जीत दिला पाती. गाजीपुर में लगभग 4 लाख यादव, इतने ही दलित, डेढ़ लाख मुसलमान, 3 लाख अन्य ओबीसी जातियां, 2 लाख क्षत्रिय, 55 हजार भूमिहार और एक लाख बाकी सवर्ण जातियां हैं. आंकड़ों पर नजर डालें तो यह सीट मनोज सिन्हा के लिए मुफीद नहीं थी. 2014 के चुनाव में भी मनोज सिन्हा सपा प्रत्याशी शिवकन्या कुशवाहा को महज 32,452 मतों से ही पराजित कर पाए थे. 2014 में मनोज सिन्हा को कुल 306,929 वोट मिले थे. तब सपा और बसपा ने अलग-अलग चुनाव लड़ा था. बसपा उम्मीदवार कैलाश यादव को 2,41,645 मत मिले थे. इस बार सपा-बसपा मिलकर चुनाव लड़ीं और इस गणित के आगे सिन्हा पहले ही चुनाव हार गए थे.